อย. เตือนประชาชนอย่าหลงเชื่อโฆษณาชวนซื้อยารักษาโควิดกินเอง รัฐบริการยาให้ฟรีไม่ต้องเสียเงิน
นพ.ไพศาล ดั่นคุ้ม เลขาธิการคณะกรรมการอาหารและยา กล่าวถึงกรณีมีผู้ใช้เฟซบุ๊กโพสต์เชิงแนะนำว่า ยารักษาโควิด-19 เป็นสิ่งจำเป็นที่ต้องมีสำรองไว้ในบ้าน ว่า สำนักงานคณะกรรมการอาหารและยา (อย.) ต้องดูเจตนาว่าเป็นการตั้งใจ โฆษณาให้เกิดความเข้าใจผิดหรือไม่ เพราะการที่ประชาชนไปหาซื้อยาเอง เป็นเรื่องที่ไม่ควรอยู่แล้ว ทั้งนี้ ยารักษาโควิด-19 ไม่ได้ถูกปิดกั้นการนำเข้าโดยเอกชน เพราะที่มีการให้ทะเบียนไปก็มีแต่เอกชน อย่างยาฟาวิพิราเวียร์ อย. อนุญาตไปแล้ว 3 ราย และมีที่ผลิตในประเทศ โมลนูพิราเวียร์ อย.อนุญาตแล้ว 3 ราย โดยบริษัทที่ได้รับอนุญาตจะมีข้อมูลว่าขายยาไปให้เอกชนรายใดต่อหรือไม่ ซึ่งหากเป็นการขายที่ถูกต้องจากผู้ได้รับอนุญาตนำเข้า สามารถทำได้ใน รพ.หรือคลินิกเอกชน เพียงแต่ยาโควิดต้องจ่ายโดยแพทย์ ไม่ใช่ประชาชนจะหาซื้อเองตามออนไลน์ อย่างไรก็ตาม ขอให้ประชาชนไปพบแพทย์เพื่อให้มั่นใจว่าจะได้รับยาที่นำเข้าอย่างถูกต้องและให้มั่นใจว่าการใช้ยาเป็นไปอย่างถูกต้องกับอาการของโรค